
Kansalaisvapauksien sekä oikeus- ja sisäasioiden valiokunta pyytää asiasta vastaavaa talousarvion valvontavaliokuntaa sisällyttämään seuraavat ehdotukset päätöslauselmaesitykseen, jonka se myöhemmin hyväksyy:
1.	panee tyytyväisenä merkille, että tilintarkastustuomioistuin on ilmoittanut, että vapauden, turvallisuuden ja oikeuden alueen laaja-alaisten tietojärjestelmien operatiivisesta hallinnoinnista vastaavan Euroopan unionin viraston (jäljempänä ’eu‑LISA’) varainhoitovuodelta 2022 annetun tilinpäätöksen perustana olevat toimet olivat kaikilta olennaisilta osiltaan lailliset ja sääntöjenmukaiset; 
2.	pitää valitettavana, että sääntöjenvastaisten menojen kokonaismäärä vuonna 2022 oli 17,8 miljoonaa euroa, joka on 4,8 prosenttia käytettävissä olleiden maksumäärärahojen kokonaismäärästä ja ylitti tarkastuksessa asetetun olennaisuusrajan, joten tilintarkastustuomioistuin esitti maksujen laillisuudesta ja asianmukaisuudesta varauman sisältävän lausunnon, jollaisen sen esitti eu-LISAn maksujen sääntöjenvastaisuudesta myös vuosina 2020 ja 2021; pitää valitettavana, että useiden tilintarkastustuomioistuimen aiempina vuosina esittämien huomautusten käsittely on yhä kesken; kehottaa eu-LISAa ottamaan tilintarkastustuomioistuimen huomautukset huomioon ja tehostamaan korjaavien toimien täytäntöönpanoa kaikissa jäljellä olevissa tapauksissa, joissa sääntöjä ei ole noudatettu, ja raportoimaan saavutetusta edistyksestä vastuuvapauden myöntävälle viranomaiselle; 
3.	panee huolestuneena merkille tilintarkastustuomioistuimen huomautukset toimien laillisuudesta ja asianmukaisuudesta, hallinto- ja valvontajärjestelmistä ja budjettihallinnosta todeten, että se, että siirtoja on toistuvasti paljon eli että 14,4 miljoonaa euroa vuoden 2022 maksusitoumusmäärärahoista siirrettiin vuodelle 2023, on vastoin talousarvion vuotuisperiaatetta ja viittaa rakenteellisiin ongelmiin talousarvioprosessissa ja talousarvion toteuttamissyklissä; 
4.	pitää valitettavana, että useat vuoden 2022 maksut liittyivät kolmeen vuosina 2021 ja 2022 sääntöjenvastaiseksi todettuun sopimukseen, kuten yhteen 40 miljoonan euron arvoiseen erillissopimukseen; panee merkille eu-LISAn vastaukset, joiden mukaan osaa sääntöjenvastaisista sopimuksista tarkistettiin tai muutettiin tai niitä ei jatkettu vuodelle 2023;
5.	pitää valitettavana, että vain yhden tilintarkastustuomioistuimen vuosina 2017, 2018 ja 2021 tekemästä yhdeksästä huomautuksesta käsittely oli päätetty; panee merkille, että eu-LISA laati toimintasuunnitelman ottaakseen huomioon vuoden 2021 osalta esitetyt kuusi huomautusta, joiden käsittely oli kesken; kehottaa panemaan tämän toimintasuunnitelman täysimääräisesti täytäntöön; kehottaa eu-LISAa ottamaan tilintarkastustuomioistuimen huomautukset kattavasti huomioon ja raportoimaan saavutetusta edistyksestä;
6.	panee merkille eu-LISAn yhteistyön EU:n virastojen kanssa, erityisesti Euroopan raja- ja merivartioviraston (Frontex) kanssa ETIAS-järjestelmän kehittämiseksi, Euroopan unionin lainvalvontayhteistyöviraston (Europol) kanssa uudelleenlaaditun SIS‑järjestelmän, EES-järjestelmän, ETIAS-järjestelmän ja yhteentoimivuusasetusten täytäntöönpanemiseksi, Euroopan unionin rikosoikeudellisen yhteistyön viraston (Eurojust) kanssa ECRIS-TCN- ja e-CODEX-järjestelmien ja yhteentoimivuusasetusten täytäntöönpanemiseksi sekä oikeudellisen yhteistyön digitalisointiin liittyvien toimien koordinoimiseksi, Euroopan unionin turvapaikkaviraston (EUAA) kanssa sähköisestä DubliNet-viestintäverkosta annetun komission asetuksen täytäntöönpanemiseksi, Euroopan unionin lainvalvontakoulutusviraston (CEPOL) kanssa oikeus- ja sisäasioiden (OSA) tietojärjestelmien käyttökoulutusten järjestämiseksi ja Euroopan unionin perusoikeusviraston (FRA) kanssa yhteisten koulutusten järjestämiseksi perusoikeusnäkökohdasta OSA-tietojärjestelmien hallinnoinnissa; kannustaa eu-LISAa jatkamaan yhteistyötään EU:n virastojen kanssa;
7.	panee merkille, että isännöintipalvelujen tarjoamista Frontexin ja EUAA:n varajärjestelmille jatketaan; panee merkille datakeskus palveluna -konseptin kehittämisen ja käyttöönoton oikeus- ja sisäasioiden tietojärjestelmissä käytetyn tietoteknisen infrastruktuurin operatiivisen hallinnoinnin, valvonnan ja valmiuksien suunnittelun keskittämiseksi; pitää myönteisenä saavutettua edistystä valmisteltaessa tulevaa modulaarista datakeskusta, joka tarjoaa lisää puskurikapasiteettia ja kasvattaa uusien oikeus- ja sisäasioiden tietojärjestelmien isännöintivalmiuksia 50 prosentilla; muistuttaa, että on tärkeää noudattaa EU:n lainsäädäntöä erityisesti tietosuojan osalta.

